આ વિશે વાત કરતાં મોઈનભાઈ મેમણ કહે છે, ‘અમારી આ ગલીમાં ઘણો ભાઈચારો છે અને આ મંદિર સાથે તો માત્ર મારો જ નહીં, મારા પુરખોનો પણ અનેરો નાતો છે. કોઈ પણ ધાર્મિક કાર્ય માટે કશું કરવું તે દરેક વ્યક્તિના સૌભાગ્યની વાત નથી. તેના માટે પણ ઉપરવાળાના ઘરેથી ઓર્ડર થવો જોઈએ. મારા કિસ્સામાં પણ એવું જ બન્યું. મંદિરને જોતા લાગ્યું કે આ મંદિર માટે મારે કંઈક તો કરવું જ જોઈએ અને જો હું કશું પણ કરી શકું તો તે મારું કિસ્મત કહેવાશે. આખરે આ તક મને મળી, મંદિર માટે હું કશું કરું છું તે વાત ઘણા લોકોને નાપસંદ પડી. મને ટોક્યો પણ ખરો, પરંતુ મારાં મમ્મી કહેતાં કે, દીકરા, સારા કામમાં સો વિઘ્ન આવે, પરંતુ તે ક્યારેય અધૂરું ના છોડવું. આજે અલ્લાહનું આપેલું ઘણું છે મારી પાસે અને મજહબ કોઈ પણ હોય, તમારી ભાવના સારી હોવી જોઈએ. આ સેવાનું કામ કરવાનો મોકો મળ્યો તે માટે હું મારી જાતને ઘણી ભાગ્યવાન માનું છું.’